Document ID: 32012R0052

UREDBA KOMISIJE (EU) št. 52/2012
z dne 20. januarja 2012
o spremembi Priloge II k Uredbi (ES) št. 998/2003 Evropskega parlamenta in Sveta glede vnosa o Združenih državah na seznamu tretjih držav in ozemelj
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 998/2003 Evropskega parlamenta in Sveta z dne 26. maja 2003 o zahtevah v zvezi z zdravstvenim varstvom živali, ki se uporabljajo za netrgovske premike hišnih živali, in o spremembi Direktive Sveta 92/65/EGS (1) in zlasti člena 10 Uredbe,
ob upoštevanju naslednjega:
(1)
Uredba (ES) št. 998/2003 določa zahteve v zvezi z zdravstvenim varstvom živali, ki se uporabljajo za netrgovske premike hišnih živali, in pravila, ki se uporabljajo za nadzor takih premikov. Uporablja se za netrgovske premike vrst hišnih živali iz Priloge I k navedeni uredbi med državami članicami ali iz tretjih držav.
(2)
Seznam iz dela C Priloge II k Uredbi (ES) št. 998/2003 določa tretje države in ozemlja, kjer ni stekline, ter tretje države in ozemlja, vključno z Združenimi državami, za katere je bilo ugotovljeno, da tveganje za širjenje stekline v Unijo zaradi netrgovskih premikov hišnih živali iz navedenih držav in ozemelj ni večje od tveganja, povezanega s premiki med državami članicami.
(3)
V seznamu iz dela C Priloge II k Uredbi (ES) št. 998/2003, kakor je bila spremenjena z Uredbo Komisije (ES) št. 18/2006 (2), je v vnos za Združene države vključen Guam.
(4)
Združene države so Komisijo obvestile, da nacionalni pogoji o premikih veljajo tudi za vrste živali, navedene v Prilogi I k Uredbi (ES) št. 998/2003, pri premiku za netrgovske namene med Združenimi državami in Ameriško Samoo, Severnimi Marianskimi otoki, Portorikom in Deviškimi otoki Združenih držav Amerike.
(5)
Zato je primerno, da se navedena dodatna območja vključijo v vnos za Združene države v delu C Priloge II k Uredbi (ES) št. 998/2003.
(6)
Uredbo Sveta (ES) št. 998/2003 je zato treba ustrezno spremeniti.
(7)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
V delu C Priloge II k Uredbi (EC) št. 998/2003 se vnos o Združenih državah Amerike nadomesti z naslednjim:
„US
Združene države Amerike (vključno z AS - Ameriška Samoa, GU - Guam, MP - Severni Marianski otoki, PR - Portoriko in VI - Deviški otoki Združenih držav Amerike)“.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 20. januarja 2012

Labels: 3
0
18
6